पाएं अपने शहर की ताज़ा ख़बरें और फ्री ई-पेपरडाउनलोड करें
आठ अप्रैल को सहरसा गए हुए थे। वहां से लौटने के बाद बदन दर्द और बुखार सा महसूस हुआ। उसके बाद सूंघने की शक्ति चली गई। इसके बाद संक्रमण की शंका हुई तो मुरलीगंज पीएचसी में 10 अप्रैल को कोविड-19 का टेस्ट कराए। जिसमें कोरोना संक्रमित पाए गए। इसके बाद चिकित्सक के द्वारा दवा दी गई और होम आइसोलेशन में रहने की बात कही गई। घर पर रहकर ही सात दिन तक उपचार चलता रहा। लेकिन उनकी तबीयत और भी बिगड़ती जा रही थी। इसके बाद चिकित्सकों से संपर्क कर मधेपुरा मेडिकल कॉलेज में भर्ती हो गया। जहां 10 दिन तक गहन उपचार के बाद 29 अप्रैल को मेडिकल कॉलेज से डिस्चार्ज कर दिया गया। अब स्वस्थ हो गए हैं। उक्त बातें कुमारखंड प्रखंड के रहटा निवासी एलआईसी एजेंट संतोष कुमार ने दैनिक भास्कर से बातचीत करते हुए कही। वे 17 दिन में कोरोना को हराकर घर लौटे। संतोष कहते हैं कि इन 17 दिन के अंदर जब मेडिकल कॉलेज में भर्ती हुआ और आंखों के सामने लोगों की मौत होते देख रहा था तो मन में काफी डर था। लेकिन आत्मविश्वास काफी था कि जो होगा सब ठीक होगा। खुद को ईश्वर के हवाले छोड़ दिया और चिकित्सकों के परामर्श के अनुसार दवाओं का सेवन करते रहा। डॉक्टरों की देखरेख के बाद लगातार सुधार होते गया और आत्मबल बढ़ता गया। उन्होंने लोगों से अपील की है कि वैश्विक महामारी कोरोना को गंभीरता से लें। जरा भी शंका होने पर तुरंत नजदीकी स्वास्थ्य केंद्र में जाकर जांच कराएं और डॉक्टरी सलाह अवश्य लें। लापरवाही करने पर जब इंफेक्शन 75% पहुंच जाता है तो उसके बाद डॉक्टर भी बचाने में कामयाब नहीं हो पाते हैं। इस खतरनाक बीमारी से बचाव के लिए सावधानी और सतर्कता बेहद जरूरी है। इसलिए सरकार के द्वारा दिए गए नियमों का हम सभी को पालन करना चाहिए। तब जाकर इस वैश्विक महामारी से हम लोग उबर सकते हैं।
कोविड टीका का दोनों डोज टीका लिया। कार्यालय में कई लोग संक्रमित हुए। सोचते थे कि बचे हुए हैं। फिर 16 अप्रैल को संदेह होने पर सदर अस्पताल में जांच कराए तो पॉजिटिव रिपोर्ट आई। ब्लड प्रेशर और शुगर की परेशानी पहले से थी। सांस लेने में तकलीफ हो रही थी। इसके बाद उसी दिन मेडिकल कॉलेज में भर्ती हो गया। मन मे हमेशा सकारात्मक विचार रखे रहते थे। यही सोचते थे कि कोरोना को मात देकर घर लौटेंगे। उक्त बातें पुलिस विभाग में वायरलेस डिपार्टमेंट के सब इंस्पेक्टर परमेश चंद्र विश्वास ने कही। उनके साथ देखभाल में रहे पुत्र नामित सिंह ने बताया कि पापा का लंग्स प्रभावित था। ऑक्सीजन लेवल भी कम रहता था। लेकिन डॉक्टर की सलाह और दवा के साथ उन्हें हमेशा पॉजिटिव रखते थे। निगेटिव आने के बाद 29 अप्रैल को उन्हें डिस्चार्ज कर दिया गया। अब वे परहेज के साथ घर पर दवा का सेवन कर रहे हैं। कहा कि मन में हमेशा सकारात्मक विचार और डॉक्टरों के द्वारा बताई गई दवा का नियमित सेवन करें तो आप इस बीमारी को मात दे सकते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn